CELEX: 52009XG0317(01)
Language: el
Date: 2008-11-27 00:00:00
Title: Συμπερασμάτων του Συμβουλίου της 27ης Νοεμβρίου 2008 για μια συντονισμένη στρατηγική εργασίας και για συγκεκριμένα μέτρα καταπολέμησης του εγκλήματος στον κυβερνοχώρο

17.3.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 62/16
            
         Συμπερασμάτων του Συμβουλίου της 27ης Νοεμβρίου 2008 για μια συντονισμένη στρατηγική εργασίας και για συγκεκριμένα μέτρα καταπολέμησης του εγκλήματος στον κυβερνοχώρο
   (2009/C 62/05)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   ΥΠΕΝΘΥΜΙΖΟΝΤΑΣ ΟΤΙ:
   
               —
            
            
               ένας από τους στόχους της Ευρωπαϊκής Ένωσης είναι η σταδιακή δημιουργία ενός χώρου δικαιοσύνης, ελευθερίας και ασφάλειας μέσα από την επεξεργασία κοινών δράσεων μεταξύ των κρατών μελών στον τομέα της αστυνομικής και δικαστικής συνεργασίας,
            
         
               —
            
            
               η προστασία των Ευρωπαίων είναι ένα από τα ουσιώδη καθήκοντα της Eυρώπης. Συνεπώς, η Ένωση πρέπει να είναι σε θέση να ανιχνεύει τις αναδυόμενες μορφές εγκληματικότητας και να προσαρμόζει την δράση της ώστε να οργανώνεται γρήγορα η αντιμετώπισή τους,
            
         
               —
            
            
               τα τελευταία χρόνια παρατηρήθηκε σταθερή αύξηση των αδικημάτων που τελούνται στο Διαδίκτυο και τα οποία έχουν όλο και περισσότερο διεθνικό χαρακτήρα, δεδομένου ότι το Διαδίκτυο καταργεί όλα τα σύνορα,
            
         
               —
            
            
               η απόδοση προτεραιότητας σε μια στρατηγική με στόχο την καταπολέμηση του οργανωμένου και του ηλεκτρονικού εγκλήματος επισημάνθηκε κατά τη σύνοδο του Ευρωπαϊκού Συμβουλίου του Tάμπερε τον Οκτώβριο του 1999. Έκτοτε, έχει επιβεβαιωθεί από την αξιοσημείωτη ποσότητα εργασιών που επιτέλεσαν τα ευρωπαϊκά θεσμικά όργανα, ιδίως με την ανακοίνωση της Επιτροπής της 22ας Μαΐου 2007 προς το Ευρωπαϊκό Κοινοβούλιο, το Συμβούλιο και την Επιτροπή των Περιφερειών «Προς την κατεύθυνση γενικής πολιτικής σχετικά με την καταπολέμηση του εγκλήματος στον κυβερνοχώρο» και την απόφαση πλαίσιο 2005/222/ΔΕΥ της 24ης Φεβρουαρίου 2005 για τις επιθέσεις κατά των συστημάτων πληροφοριών (1), την οποία η Επιτροπή σκοπεύει να επικαιροποιήσει το 2009,
            
         
               —
            
            
               το αργότερο ως τις 15 Σεπτεμβρίου 2010 η Επιτροπή θα πραγματοποιήσει αξιολόγηση της εφαρμογής της οδηγίας 2006/24/ΕΚ του Ευρωπαϊκού Κοινοβουλίου και του Συμβουλίου της 15ης Μαρτίου 2006 σχετικά με τη διατήρηση δεδομένων,
            
         
               —
            
            
               η Επιτροπή και το Συμβούλιο της Eυρώπης έχουν ήδη εργασθεί για να ενισχύσουν τις συμπράξεις ανάμεσα στις δημόσιες αρχές και τον ιδιωτικό τομέα με στόχο την καταπολέμηση του εγκλήματος στον κυβερνοχώρο,
            
         
               —
            
            
               η Επιτροπή θα παρουσιάσει ανακοίνωση για τις μελλοντικές προτεραιότητες στους τομείς ελευθερίας, ασφάλειας και δικαιοσύνης στην Eυρώπη, στην οποία θα προαναγγέλλεται το επόμενο μακροπρόθεσμο πρόγραμμα (2010-2014) και θα θίγεται το ζήτημα της καταπολέμησης του εγκλήματος στον κυβερνοχώρο,
            
         
               —
            
            
               η έγκριση συμπερασμάτων εκ μέρους του Συμβουλίου σχετικά με την καθιέρωση εθνικών μηχανισμών που καθιστούν εφικτή μια ευρωπαϊκή πλατφόρμα ειδοποίησης για τα αδικήματα που τελούνται στο Διαδίκτυο (2) εκφράζει αυτή τη βούληση ενίσχυσης της αστυνομικής συνεργασίας παρέχοντας στις υπηρεσίες της αστυνομίας σημαντικά και αποτελεσματικά μέσα,
            
         
               —
            
            
               τέλος, η ανάπτυξη ενός συνολικού σχεδίου κατά του εγκλήματος στον κυβερνοχώρο εμφανίζεται ως η πιο κατάλληλη μέθοδος εργασίας σε επίπεδο Ένωσης εάν επιθυμούμε να βρούμε λύσεις σε όλα τα θέματα που προέκυψαν ή που ενδέχεται να τεθούν στο εγγύς μέλλον, και να εξασφαλισθεί η παρακολούθηση της εφαρμογής τους.
            
         ΤΟ ΣΥΜΒΟΥΛΙΟ:
   
               1)
            
            
               ΕΚΤΙΜΑ ότι είναι σημαντικό να καταπολεμηθούν οι διάφορες συνιστώσες του εγκλήματος στον κυβερνοχώρο και να κληθούν τα κράτη μέλη και η Επιτροπή να ορίσουν κοινή συντονισμένη στρατηγική εργασίας λαμβανομένου υπόψη του περιεχομένου της σύμβασης του Συμβουλίου της Ευρώπης για το έγκλημα στον κυβερνοχώρο.
               Σκοπός της στρατηγικής αυτής θα πρέπει να είναι η αποτελεσματικότερη αντιμετώπιση των πολλαπλών εγκλημάτων που διαπράττονται με τη βοήθεια ηλεκτρονικών δικτύων. Αυτά προσλαμβάνουν μορφές, όπως η ανησυχητική παιδοπορνογραφία και κάθε μορφή σεξουαλικής βίας, καθώς και κάθε τρομοκρατική ενέργεια — σύμφωνα με τον ορισμό που προβλέπεται από την απόφαση πλαίσιο 2002/475/ΔΕΥ της 13ης Ιουνίου 2002.
               Θα πρέπει επίσης να συμβάλλει να απαντηθούν οι συγκεκριμένες απειλές εναντίον των ηλεκτρονικών δικτύων (επιθέσεις μεγάλης έκτασης κατά των συστημάτων πληροφοριών).
               Η στρατηγική αυτή, τέλος, θα πρέπει να ασχοληθεί με τα μέσα καταπολέμησης των παραδοσιακών μορφών εγκλήματος που αναπτύσσονται μέσω Διαδικτύου, όπως η πλαστογράφηση ή η ιδιοποίηση ταυτότητας, η κλοπή ταυτότητας, οι απατηλές πωλήσεις, τα χρηματοοικονομικά εγκλήματα, το παράνομο εμπόριο στο Διαδίκτυο, κυρίως η διακίνηση ναρκωτικών και όπλων·
            
         
               2)
            
            
               ΘΕΩΡΕΙ ότι η αναζήτηση αποτελεσματικής απάντησης σε αυτές τις διάφορες απειλές που συνδέονται με τα ηλεκτρονικά δίκτυα, πρέπει να μεταφραστεί σε οριζόντια μέτρα όπως:
               
                           α)
                        
                        
                           η ενίσχυση των συμπράξεων ανάμεσα στις δημόσιες αρχές και τον ιδιωτικό τομέα με στόχο την κοινή επεξεργασία μεθόδων ανίχνευσης και πρόληψης των ζημιών που προκαλούνται από εγκληματικές δραστηριότητες και μεθόδων διαβίβασης από τις εταιρίες που υπήρξαν τα θύματα των δραστηριοτήτων αυτών σημαντικών πληροφοριών σχετικά με τη συχνότητα των αδικημάτων στις κατασταλτικές υπηρεσίες. Ειδικότερα, συνιστάται η Επιτροπή να εργασθεί στο πνεύμα των λεπτομερειών των κατευθυντήριων γραμμών που ενέκρινε η Διάσκεψη για την παγκόσμια συνεργασία κατά του εγκλήματος στον κυβερνοχώρο, που συγκλήθηκε υπό την αιγίδα του Συμβουλίου της Eυρώπης στις 1 και 2 Απριλίου 2008, με στόχο να βελτιώσει τη σύμπραξη ανάμεσα στις δημόσιες αρχές και τον ιδιωτικό τομέα στα πλαίσια της καταπολέμησης του εγκλήματος στον κυβερνοχώρο. Σε αυτό το πλαίσιο, το Συμβούλιο σημειώνει τις συστάσεις που διατυπώθηκαν κατόπιν της συνεδρίασης εμπειρογνωμόνων που οργάνωσε εφέτος η Επιτροπή στις 25 και 26 Σεπτεμβρίου, και οι οποίες περιέχονται στο προσάρτημα·
                        
                     
                           β)
                        
                        
                           η βελτίωση της γνώσης μεταξύ των φορέων που εμπλέκονται στην καταπολέμηση του εγκλήματος στον κυβερνοχώρο στην Eυρώπη. Ειδικότερα, η δημιουργία ενός δικτύου των αρχηγών των αστυνομικών υπηρεσιών καταπολέμησης του εγκλήματος στον κυβερνοχώρο θα ήταν ενδεδειγμένη. Αυτή η πρωτοβουλία θα μπορούσε πράγματι να συμπληρώνει το έργο δραστήριων ομάδων εμπειρογνωμόνων στον τομέα αυτόν, η οποία δεν θα μελετά απλώς τους μελλοντικούς κινδύνους, αλλά και τις διαδικασίες ανάληψης επείγουσας δράσης σε περίπτωση σοβαρών περιστατικών, όπως ακριβώς η ομάδα που συστάθηκε υπό την αιγίδα της Ευρωπόλ ή από τα Κοινά Κέντρα Ερευνών που δημιούργησε η Επιτροπή·
                        
                     
                           γ)
                        
                        
                           η ενίσχυση της τεχνικής και διεθνούς συνεργασίας με τις τρίτες χώρες, οι οποίες έρχονται όλο και συχνότερα αντιμέτωπες με αυτή την εγκληματική μάστιγα, καθώς και της τεχνικής βοήθειας·
                        
                     
         
               3)
            
            
               ΚΑΛΕΙ, σε αυτή την προoπτική, τα κράτη μέλη και την Επιτροπή να θεσπίσουν μέτρα βασισμένα σε μελέτες μεμονωμένων περιπτώσεων, που να λαμβάνουν ιδίως υπόψη τις τεχνολογικές εξελίξεις και τα οποία να προετοιμάζουν, βραχυπρόθεσμα και μεσοπρόθεσμα, επιχειρησιακά εργαλεία, όπως είναι:
               
                           α)
                        
                        
                           βραχυπρόθεσμα
                           
                                       —
                                    
                                    
                                       η δημιουργία ευρωπαϊκής πλατφόρμας ειδοποίησης για πράξεις εγκληματικού χαρακτήρα που τελούνται μέσω Διαδικτύου,
                                    
                                 
                                       —
                                    
                                    
                                       η επεξεργασία, κατόπιν διαβουλεύσεων με ιδιωτικούς φορείς, ενός ευρωπαϊκού προτύπου συμφωνιών συνεργασίας ανάμεσα στις κατασταλτικές υπηρεσίες και τους ιδιώτες,
                                    
                                 
                                       —
                                    
                                    
                                       η εξεύρεση ορισμού για το τι σημαίνει ιδιοποίηση ταυτότητας στο Διαδίκτυο κατά την έννοια των εθνικών δικαίων,
                                    
                                 
                                       —
                                    
                                    
                                       η δημιουργία εθνικών πλαισίων και η ανταλλαγή βέλτιστων πρακτικών σχετικά με τις κυβερνοπεριπολίες, που είναι ένα σύγχρονο εργαλείο καταπολέμησης της εγκληματικότητας στο Διαδίκτυο και που επιτρέπει την ανταλλαγή πληροφοριών για τα ψευδώνυμα σε ευρωπαϊκό επίπεδο και σύμφωνα με τα εθνικά δίκαια περί ανταλλαγής δεδομένων,
                                    
                                 
                                       —
                                    
                                    
                                       η προσφυγή σε κοινές ομάδες έρευνας και ανακρίσεων,
                                    
                                 
                                       —
                                    
                                    
                                       η εξεύρεση λύσεων στα προβλήματα που θέτει η περιαγωγή στα ηλεκτρονικά δίκτυα και ο ανώνυμος χαρακτήρας των προπληρωμένων προϊόντων τηλεπικοινωνίας·
                                    
                                 
                     
                           β)
                        
                        
                           μεσοπρόθεσμα
                           
                                       —
                                    
                                    
                                       οι ανταλλαγές σχετικά με τους μηχανισμούς εξουδετέρωσης ή/και κλεισίματος των παιδοπορνογραφικών ιστοτόπων στα κράτη μέλη. Οι πάροχοι υπηρεσιών πρέπει να ενθαρρύνονται να λαμβάνουν αυτά τα μέτρα. Εν ανάγκη η ευρωπαϊκή πλατφόρμα θα μπορούσε να είναι το εργαλείο που επιτρέπει την κατάρτιση μιας κοινής μαύρης λίστας,
                                    
                                 
                                       —
                                    
                                    
                                       διευκόλυνση την κατ' οίκον έρευνα εξ αποστάσεως, εφόσον αυτή προβλέπεται από το εθνικό δίκαιο, επιτρέποντας στις ανακριτικές υπηρεσίες γρήγορη πρόσβαση στις πληροφορίες με τη συναίνεση της χώρας υποδοχής,
                                    
                                 
                                       —
                                    
                                    
                                       την ανάπτυξη προσωρινών ορισμών των κατηγοριών των εγκλημάτων καθώς και στατιστικών δεικτών που να ενθαρρύνουν την συγκέντρωση συγκριτικών στατιστικών στοιχείων σχετικά με τις διάφορες μορφές του εγκλήματος στον κυβερνοχώρο, λαμβανομένου υπόψη του έργου που έχει επιτελέσει σήμερα η Ευρωπαϊκή Ένωση σε αυτόν τομέα·
                                    
                                 
                     
         
               4)
            
            
               ΚΑΛΕΙ την Επιτροπή να αξιολογήσει την πρόοδο που επιτεύχθηκε κατά την προετοιμασία της υλοποίησης των δράσεων που προβλέπονται στα σημεία 2 και 3 ανωτέρω. Ζητά, κατά συνέπεια, από τα κράτη μέλη να το ενημερώσουν για τις συμβολές τους.
            
         
               5)
            
            
               ΖΗΤΕΙ την θέσπιση πρόσθετων πιο μακροπρόθεσμων μέτρων στα πλαίσια του επόμενου μακροπρόθεσμου προγράμματος JLS (2010-2014).
            
         
      (1)  ΕΕ L 69 της 16.3.2005, σ. 67.
   
      (2)  Έγγραφο αριθ. 13243/08 ENFOPOL 162 CRIMORG 140.
   
      ΠΑΡΑΡΤΗΜΑ
      
                  1.
               
               
                  Οι αρχές επιβολής του νόμου και ο ιδιωτικός τομέας (1) πρέπει να ενθαρρύνονται να αναμειχθούν στην ανταλλαγή επιχειρησιακών και στρατηγικών πληροφοριών ώστε να ενισχυθεί η ικανότητά τους να εντοπίζουν και να καταπολεμούν αναδυόμενες μορφές του εγκλήματος στον κυβερνοχώρο. Οι αρχές επιβολής του νόμου πρέπει να ενθαρρύνονται να ενημερώνουν τους παρόχους υπηρεσιών σχετικά με τις τάσεις του εγκλήματος στον κυβερνοχώρο.
               
            
                  2.
               
               
                  Ειδικότερα, τα κράτη μέλη ενθαρρύνονται να θέτουν σε λειτουργία τυποποιημένα συστήματα για ανταλλαγή εμπιστευτικών επιχειρησιακών και στρατηγικών πληροφοριών μεταξύ των αρχών επιβολής του νόμου και του ιδιωτικού τομέα. Τα ουσιαστικά στοιχεία ενός τέτοιου συστήματος περιλαμβάνουν τις εξής δομές και διαδικασίες.
               
            
                  3.
               
               
                  Μόνιμα σημεία επαφής: πρέπει να καθοριστούν μόνιμα σημεία επαφής στις αρχές επιβολής του νόμου —και ισοδύναμα σημεία στον ιδιωτικό τομέα— ώστε να βελτιωθεί η σαφήνεια και η αποτελεσματικότητα της διαδικασίας αίτησης και απάντησης. Τα ισοδύναμα σημεία του ιδιωτικού τομέα πρέπει να παρέχουν υπηρεσία πέραν των εργασίμων ωρών, ώστε να ανταποκρίνονται σε επείγοντα αιτήματα επιβολής του νόμου. Ο χαρακτηρισμός «επείγον» πρέπει να συμφωνηθεί μεταξύ των αρχών επιβολής του νόμου και ιδιωτικού τομέα.
               
            
                  4.
               
               
                  Ο ιδιωτικός τομέας και οι αρχές επιβολής του νόμου ενθαρρύνονται να παρέχουν αμοιβαία συνδρομή στον τομέα της εκπαίδευσης, της κατάρτισης καθώς και κάθε άλλη υποστήριξη στις υπηρεσίες και επιχειρήσεις τους.
               
            
                  5.
               
               
                  Τυποποιημένο έντυπο αιτήσεων: Οι αρχές επιβολής του νόμου πρέπει να τυποποιήσουν και να διαρθρώσουν το έντυπο για την αποστολή αιτήσεων και για την απάντηση σε αιτήσεις, σε εθνικό επίπεδο και, ει δυνατόν, με τρίτες χώρες. Ο ιδιωτικός τομέας πρέπει να χρησιμοποιεί το εν λόγω έντυπο για να απαντά στις αιτήσεις των αρχών επιβολής του νόμου. Ως ελάχιστη προϋπόθεση, οι αιτήσεις των αρχών επιβολής του νόμου πρέπει να είναι γραπτές, κατά προτίμηση ηλεκτρονικής μορφής, και να περιέχουν τα εξής στοιχεία:
                  
                              —
                           
                           
                              αριθμό αναφοράς,
                           
                        
                              —
                           
                           
                              παραπομπή σε νομική βάση,
                           
                        
                              —
                           
                           
                              τα συγκεκριμένα αιτούμενα δεδομένα,
                           
                        
                              —
                           
                           
                              ωριαία άτρακτο,
                           
                        
                              —
                           
                           
                              στοιχεία επαλήθευσης της πηγής της αίτησης.
                           
                        
            
                  6.
               
               
                  Επίπεδα ιεράρχησης προτεραιοτήτων ως προς τις αιτήσεις: Μπορεί να συμφωνηθεί μεταξύ αρχών επιβολής του νόμου και ιδιωτικού τομέα σύστημα ιεράρχησης των αιτήσεων των αρχών επιβολής του νόμου προς τον ιδιωτικό τομέα.
               
            
                  7.
               
               
                  Οι αρχές επιβολής του νόμου και ο ιδιωτικός τομέας πρέπει να είναι προσεκτικοί όσον αφορά τα έξοδα που συνεπάγεται η δημιουργία και απάντηση αιτήσεων. Οι διαδικασίες πρέπει να αναπτύσσονται λαμβανομένων υπόψη των οικονομικών επιπτώσεων αυτών των δραστηριοτήτων και πρέπει να εξεταστούν θέματα επιστροφής εξόδων ή δίκαιης αντιστάθμισης σε συμπράττοντα μέρη.
               
            
                  8.
               
               
                  Η Ευρωπαϊκή Επιτροπή, τα κράτη μέλη και ιδιωτικοί φορείς καλούνται να διευκολύνουν τις ανταλλαγές βέλτιστων πρακτικών όσον αφορά τα ανωτέρω σημεία 1 έως 7, με σκοπό τη στενότερη προσέγγιση μεταξύ εθνικών μηχανισμών και, μακροπρόθεσμα, τη δημιουργία ενός συστήματος ανταλλαγής επιχειρησιακών και στρατηγικών πληροφοριών σε ενωσιακό επίπεδο.
               
            
         (1)  Ο όρος «ιδιωτικός τομέας» δεν περιλαμβάνει μόνον εταιρίες του ιδιωτικού τομέα αλλά επίσης σχετικούς φορείς του κλάδου των τεχνολογιών πληροφόρησης και επικοινωνίας (ΤΠΕ) μεταξύ άλλων ομάδες παρέμβασης σε καταστάσεις έκτακτης ανάγκης στον τομέα της πληροφορικής (ΟΠΚΕΑΠ).